Diari Oficial de la Generalitat Valenciana


Sumari del DOGV 8798, del 27-04-2020 (2020/2957)

CONVOCATÒRIA #CMCVaCasa per a seleccionar cent continguts culturals, tant nous com preexistents, procedents del camp de la teoria i la pràctica de les arts visuals, en sentit ampli, que siguen susceptibles de ser mostrats digitalment.
------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8798

Data del DOGV
:   27-04-2020

Secció del DOGV
:   V. ANUNCIS - C) ALTRES ASSUMPTES

Número del document
:   2020/2957


Data del document
:   16-04-2020

Organisme emissor
:   Consorci de Museus de la Comunitat Valenciana

Tipus de document
:   Anunci

Anàlisi jurídica

 Descriptors 

:   * ajuda pública

CONVOCATÒRIA #CMCVaCasa per a seleccionar cent continguts culturals, tant nous com preexistents, procedents del camp de la teoria i la pràctica de les arts visuals, en sentit ampli, que siguen susceptibles de ser mostrats digitalment. [2020/2957]  
1. Objecte  
La situació actual obliga al tancament d'espais culturals i al confinament general de la ciutadania i suposa, a més de l'alentiment de l'activitat econòmica, la limitació de l'accés a la cultura, dret recollit en els articles 20.1.b i 44.1 de la Constitució Espanyola.  
Segons el que estableix en el punt 4 de la disposició addicional tercera del Reial decret 463/2020, de 14 de març, pel qual es declara l'estat d'alarma per a la gestió de la situació de crisi sanitària ocasionada per la Covid-19, i entenent que el compliment de les finalitats del Consorci de Museus de la Comunitat Valenciana (CMCV) inclou tant la difusió i l'accés a la cultura com evitar que la situació de paralització de l'activitat cultural supose una fallida en l'àmbit cultural de la Comunitat, amb el consegüent efecte sobre el sector de les arts visuals, el CMCV llança una convocatòria pública dirigida a les persones professionals de l'art, la investigació i el pensament nascudes o residents a la Comunitat Valenciana.  
L'objectiu d'aquesta convocatòria és seleccionar cent continguts culturals, tant nous com preexistents, procedents del camp de la teoria i la pràctica de les arts visuals, en sentit ampli, que siguen susceptibles de ser mostrats digitalment.  
El resultat d'aquesta convocatòria permetrà al CMCV difondre en línia a través de la seua pàgina web i de xarxes socials l'activitat artística, creativa i intel·lectual que constitueix el seu fonament de servei públic en l'àmbit cultural, i alhora contribuir a la generació de continguts de creació contemporània que atenguen les necessitats de la població en aquesta extraordinària circumstància, pel fet de fer-los accessibles des de les seues llars.  
Els continguts se seleccionaran d'acord amb:  
- El caràcter innovador de la proposta.  
- La capacitat d'experimentació amb llenguatges i discursos.  
- La qualitat i l'interés del projecte.  
- La contribució a la divulgació del panorama creatiu valencià.  
  
  
2. Dotació econòmica  
Se seleccionaren cent continguts culturals amb una dotació de 1.000 euros per a cadascun d'aquests.  
Dotació global de la convocatòria: 100.000 euros.  
Partida pressupostària assignada: 202000000179-45976-22832.  
  
3. Persones beneficiàries  
Poden optar a la convocatòria persones nascudes o residents a la Comunitat Valenciana, així com projectes de galeries de la Comunitat Valenciana que desenvolupen el seu treball en el camp de les arts visuals, en sentit ampli (teoria i pràctica).  
  
4. Termini de presentació de sol·licituds  
El termini s'obrirà l'endemà de la publicació en el DOGV i finalitzarà al cap de deu dies naturals. Després d'aquest termini no s'admetrà cap sol·licitud.  
Les persones sol·licitants tindran deu dies naturals, després de finalitzar el termini de presentació, per a esmenar la documentació, si són requerides des del CMCV; si no ho fan, es considerarà que han desistit de la seua petició, amb una resolució prèvia (article 68 de la Llei 39/2015).  
  
5. Presentació de sol·licituds  
Podrà presentar-se únicament una proposta per cada sol·licitant.  
Totes les sol·licituds s'han de presentar en format digital a través de l'aplicació disponible en el lloc web del CMCV: www.consorcimuseus.gva.es.  
  
Les sol·licituds hauran d'adjuntar la documentació següent:  
- Formulari de sol·licitud degudament emplenat (disponible en el web www.consorcimuseus.gva.es), incloent-hi l'enllaç a l'obra proposada en el format en què es reproduirà.  
- Fotocopia del DNI.  
- Si el naixement no és a la Comunitat Valenciana, a més, certificat d'empadronament vàlid i actualitzat; si no està actualitzat, s'haurà d'acreditar, a més, fefaentment, la residència.  
- Certificat d'estar al corrent de les obligacions tributàries.  
- Certificat d'estar al corrent de les obligacions davant de la Seguretat Social  
  
6. Procés de selecció  
Per a la valoració i selecció de les sol·licituds presentades es constituirà un jurat integrat per professionals de diferents camps de la creació contemporània, i presidit per la presidenta de la Comissió Cientificoartística del CMCV o per la persona en qui delegue, d'acord amb el codi de bones pràctiques en la cultura valenciana, i es garantirà la presència de representants de la societat civil, d'experts en la matèria i del CMCV.  
  
Les propostes es valoraran tenint en compte els criteris següents:  
  
- Adequació de la proposta als objectius de la convocatòria: fins a 4 punts.  
- Interés i qualitat del contingut proposat: fins a 3 punts.  
- Caràcter innovador de la proposta: fins a 2 punts.  
- Trajectòria de la persona sol·licitant: fins a un 1 punt.  
Es desestimaran aquelles propostes que no respecten els principis democràtics de convivència i pluralitat, i es garantirà, així, la igualtat de totes les persones amb independència del seu gènere, raça, llengua i orientació sexual.  
  
7. Resolució  
El jurat elegirà cent continguts culturals, que seran els seleccionats, i podrà indicar-ne fins a deu més, que quedaran com a reserva en el cas que alguna de les persones seleccionades hi renuncie. En cas que el jurat considere que els projectes presentats no arriben a la qualitat requerida, es podrà deixar desert el nombre de projectes que així es decidisca.  
  
La notificació de les propostes seleccionades pel jurat es realitzarà mitjançant la publicació en el DOGV i en la pàgina web del CMCV (www.consorcimuseus.gva.es). A més, es notificarà aquesta resolució a tots els participants per correu electrònic.  
Contra la decisió podrà interposar-se, de conformitat amb el que disposen els articles 52.1 de la Llei 7/1985, de 2 d'abril, de bases de règim local, i l'article 123 de la Llei 39/2015, de procediment administratiu comú de les administracions públiques, un recurs potestatiu de reposició en el termini d'un mes comptador des de l'endemà de la notificació/publicació, davant del mateix òrgan que va dictar l'acte.  
Les propostes no seleccionades seran destruïdes i els materials adjuntats electrònicament seran eliminats del servidor corresponent.  
  
El CMCV es compromet a no distribuir ni fer ús de la informació de les propostes no seleccionades.  
  
8. Compromís d'acceptació  
La present convocatòria és un procés de selecció de propostes, que es formalitzarà posteriorment mitjançant un contracte de cessió de drets d'autoria exclòs de l'LCSP, tot això en aplicació de les bones pràctiques en matèria de gestió cultural, sense que aquella tinga la consideració de plec administratiu ni forme part del procediment administratiu, més enllà de la selecció i que les persones participants accepten, amb la seua participació, les condicions incloses en aquestes. Les persones que siguen seleccionades seran contractades d'acord amb la legalitat vigent.  
  
Les persones les propostes de les quals siguen seleccionades hauran de signar digitalment el contracte d'honoraris per cessió de drets de reproducció digital que el CMCV els trasllade, el qual es formalitzarà en el termini màxim de deu dies comptadors des que es publique l'anunci de la resolució de la convocatòria. Aquest document tindrà per objecte regular els compromisos als quals s'obliguen totes les parts, i també establir la regulació dels incompliments.  
És necessari, tant per a la signatura del contracte com per a la facturació posterior, disposar de certificat digital o signatura electrònica en vigor i vàlid. Així mateix, és indispensable per a poder rebre els pagaments presentar al CMCV els certificats que demostren estar al corrent de les seues obligacions tributàries i davant de la Seguretat Social.  
Els projectes seleccionats seran reproduïts a través dels enllaços que determinen les persones que els proposen, i que estaran enllaçats en la pàgina web del CMCV/CCCC. Serà responsabilitat de les autores i els autors que aquells siguen canals segurs, així com la protecció dels seus drets d'autoria. Durant el període de duració del contracte, en el mitjà de reproducció s'haurà de fer referència a la col·laboració del CMCV tal com s'indique.  
  
9. Pagament  
El pagament a les persones beneficiàries s'efectuarà mitjançant transferència bancària, amb l'aportació prèvia de les factures reglamentàries a través de l'aplicació FACE, i una vegada formalitzat el contracte d'honoraris per cessió de drets de reproducció digital i lliurada l'obra per a la reproducció, sempre d'acord amb la disponibilitat de la tresoreria.  
  
10.  Termini d'execució  
El termini contemplat per a la cessió de drets de reproducció digital serà el comprés des del moment de la signatura del contracte fins al 31 de desembre de 2020.  
Els continguts seleccionats hauran d'estar disponibles per a ser difosos pels canals establits pel CMCV des del moment de la signatura del contracte d'honoraris per cessió de drets de reproducció digital.  
  
11. Obligacions de les persones beneficiàries  
Les persones beneficiàries es comprometen a cedir els drets de reproducció digital del contingut seleccionat durant el termini d'execució acordat amb el CMCV. Qualsevol possible modificació de la proposta seleccionada haurà d'estar suficientment motivada i ser autoritzada prèviament pel CMCV.  
Les persones beneficiàries seran les úniques responsables que els materials presentats siguen originals i de la propietat dels drets d'autoria, amb les conseqüències que l'incompliment d'això pot implicar.  
  
En cas d'incompliment, les persones beneficiàries es comprometen al reintegrament de la quantitat pagada.  
  
12. Obligacions del CMCV  
El CMCV es compromet a desenvolupar aquest programa d'acord amb el codi de bones pràctiques en la cultura valenciana, a vetlar en tot moment pels drets de les creadores i creadors seleccionats i per la integritat dels continguts culturals seleccionats. Es compromet, així mateix, a complir els terminis acordats quant a l'execució del projecte.  
  
El CMCV es compromet a dur a terme una correcta difusió del projecte, tant en la seua pàgina web com en les diferents plataformes digitals.  
  
13. Prerrogatives del CMCV  
Els continguts culturals seran propietat de les autores i els autors, i l'entitat es reserva el dret de reproducció o utilització per a finalitats de comunicació o promocionals.  
  
  
14. Acceptació  
La participació en aquesta convocatòria suposa l'acceptació íntegra d'aquestes bases.  
  
València, 16 d'abril de 2020.- El gerent: José Luis Pérez Pont.